Diari Oficial de la Generalitat Valenciana


Sumari del DOGV 6358, del 20-09-2010 (2010/9987)

RESOLUCIÓ de 30 de juliol de 2010, de la directora general de Gestió del Medi Natural, per la qual s'ordena la publicació de determinades declaracions d'impacte ambiental corresponents als municipis de Carcaixent, Alpuente, La Yesa, Aras de los Olmos i Titaguas.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6358

Data del DOGV
:   20-09-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/9987


Data del document
:   30-07-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Aras de los Olmos
    * Carcaixent
    * Titaguas
    * Yesa, La
    * Alpuente
    * impacte ambiental

RESOLUCIÓ de 30 de juliol de 2010, de la directora general de Gestió del Medi Natural, per la qual s'ordena la publicació de determinades declaracions d'impacte ambiental corresponents als municipis de Carcaixent, Alpuente, La Yesa, Aras de los Olmos i Titaguas. [2010/9987]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjudici de la seua notificació al titular, la declaració d'impacte ambiental s'haurà de publicar en el Diari Oficial de la Comunitat Valenciana, resolc:  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 162/05-AIA Carcaixent i 081/09-AIA Alpuente, La Yesa, Aras de los Olmos, Titaguas.  
València, 30 de juliol de 2010.- La directora general de Gestió del Medi Natural: M. Ángeles Centeno Centeno.  
Exp. 162/05-AIA  
Resolució complementària  
Vist l'expedient 162/2151-MJA sobre el Projecte de pla parcial de millora del sector Galiana Golf al terme municipal de Carcaixent, promogut pel mateix Ajuntament de Carcaixent.  
Amb motiu de la declaració d'impacte ambiental emesa, en data 24 de gener de 2006, per la Direcció General de Gestió del Medi Natural sobre l'expedient esmentat, l'Ajuntament de Carcaixent ha tramés a aquesta Direcció General, en data 22 d'octubre 2007, una sol·licitud d'aclariment d'aquesta resolució que clarifique els punts següents:  
- Si és possible amb aquesta declaració d'impacte ambiental l'abastiment del camp de golf amb aigües que no provinguen de depuració.  
- Si és possible un període transitori en què, si no es disposa d'aigües depurades, es puga efectuar el reg amb aigües subterrànies.  
- Si és acceptable un termini de 10 anys per a assolir l'objectiu d'efectuar el reg amb el 80% d'aigües procedents de depuració, i un termini intermedi de 5 anys perquè el 30% de l'aigua utilitzada en el reg tinga aquesta procedència.  
En el paràgraf segon del segon condicionant del segon punt de la declaració d'impacte ambiental emesa per la Direcció General de Gestió del Medi Natural, de data 24 de gener de 2006, relativa al Programa d'actuació integrada del sector Galiana Golf al terme municipal de Carcaixent (València), es determina que el reg del camp de golf, com també de les zones verdes enjardinades, ha d'efectuar-se, tal com s'indica en l'estudi d'impacte ambiental, amb aigües residuals depurades amb el grau de depuració necessari, i s'ha de disposar de l'autorització preceptiva de l'organisme de conca.  
El quart condicionant del segon punt de la declaració d'impacte ambiental emesa per la Direcció General de Gestió del Medi Natural, de data 24 de gener de 2006, relativa al Programa d'actuació integrada del sector Galiana Golf al terme municipal de Carcaixent (València), condiciona el desenvolupament del sector a la posada en funcionament prèvia de l'EDAR de la Vall d'Aigües Vives i el Monestir d'Aigües Vives; a més, ha de dur-se a terme la xarxa de sanejament que impulse les aigües residuals generades per l'hotel projectat fins a l'EDAR esmentada, com també les conduccions d'aigua residual depurada per al reg del camp de golf previst i les zones verdes enjardinades. S'han d'obtenir les autoritzacions corresponents per a la connexió i ampliació de l'EDAR projectada.  
D'acord amb la documentació aportada pel promotor que complementa l'estudi d'impacte ambiental (document d'estudi de demandes i recursos per a reg de camp de golf): «... Amb relació a la implantació del camp de golf esmentat, s'ha previst l'atenció de les demandes de reg a partir de l'EDAR més pròxima, que dóna servei al nucli de població conegut com a Urbanització la Vall d'Aigües Vives, que s'ha d'ampliar a càrrec del PAI per a tractar les aigües de l'hotel i el club de golf previstos en el sector. Amb tot, es cobreix un 80% de les demandes, per la qual cosa es preveu completar el 20% restant amb els recursos subterranis que hi ha a la finca, emparats en els drets d'inscripció d'aprofitament temporal d'aigües privades de l'esmentat expedient 88 IP 3190. En particular, es preveu principalment la utilització del brollador-galeria, el cabal del qual, de 4 l/s (126.144 m³/any), té una certa regularitat de flux natural permanent i el seu ús no comporta cap alteració en el règim hídric natural de l'aqüífer. Tan sols es recorrerà a una de les dues captacions mitjançant un sondeig que completen l'aprofitament referit en cas de sequera i esgotament del brollador.  
D'acord amb el Text refós de la llei d'aigües (Reial decret legislatiu 1/2001, de 20 de juliol, modificat per la Llei 11/2005, de 22 de juny) i del Reglament del domini públic hidràulic, Reial decret 849/86, d'11 d'abril, modificat pel Reial decret 606/03, de 23 de maig, com també els articles 17, 18 i 19 de la Llei 4/2004, de 30 de juny, de la Generalitat, d'ordenació del territori i protecció del paisatge.  
Per tot el que s'exposa anteriorment, emet la següent resolució  
Primer  
Queda condicionada l'execució del sector al fet que s'inicie l'expedient de canvi d'aprofitament dels recursos subterranis existents en el sector, davant el respectiu organisme de conca, al qual correspon establir un període transitori d'aquest aprofitament fins que es consolide la urbanització i es dispose de cabals d'aigua per al reg procedents de la depuració de la nova instal·lació que complementarà l'EDAR existent.  
Segon  
Es condiciona l'execució del pla al fet que el promotor:  
- Inicie el corresponent expedient administratiu de canvi de classe d'aprofitament de la captació d'aigües subterrànies existent (amb clau d'expedient, en el Registre d'Aigües de la Confederació Hidrogràfica del Xúquer, 88 IP 3190), per a la concessió d'aprofitament per a ús recreativoesportiu.  
- Inicie el corresponent expedient d'autorització o concessió per a la reutilització de l'efluent de l'EDAR, que donarà servei a l'hotel i al club de golf previstos en el sector, per a cobrir les demandes de reg.  
Tercer  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret.  
Quart  
Publicar aquesta resolució en el Diari Oficial de la Comunitat Valenciana.  
La qual cosa que us notifique perquè en prengueu coneixement i a l'efecte oportú.  
València, 28 de desembre de 2007.- La directora general de Gestió del Medi Natural: M. Ángeles Centeno Centeno.  
Declaració d'impacte ambiental  
Dades de l'expedient  
Expedient: 162/05 AIA  
Títol: Camp de golf inclòs en el Pla parcial de millora del sector Galiana Golf al terme municipal de Carcaixent (València)  
Promotor: Ajuntament de Carcaixent  
Autoritat substantiva: Ajuntament de Carcaixent  
Localització: partida del Garrofer Negre o Pla Galiana situada al nord-est del terme municipal de Carcaixent, València  
Descripció del projecte  
1. Objecte del projecte  
L'objecte del projecte de l'estudi d'impacte ambiental és valorar l'impacte ambiental que es preveu que patirà el medi com a conseqüència de la construcció i funcionament del camp de golf a Carcaixent.  
El camp de golf ocupa una superfície de 56 ha, distribuïda entre superfícies de joc (greens, tees, búnquers, carrers, rough, outrough i llacs), en la qual queden incloses les àrees ocupades per la casa club i les instal·lacions annexes complementàries, com l'àrea de manteniment. S'exclou d'aquest àmbit la zona hotelera annexa, segons els criteris de la Llei 9/06 de camps de golf.  
2. Descripció de les característiques més rellevants del projecte  
Localització  
La finca Pla de Galiana està localitzada al terme municipal de Carcaixent. Té l'accés principal a través de la CV-50, que uneix Alzira amb Tavernes de la Valldigna, a l'altura del centre hospitalari Vall d'Aigües Vives, i també està a 10 km de la A-7. En l'actualitat és una explotació agrícola en desús que va estar dedicada a la producció de cítrics.  
Planejament vigent i proposat  
Carcaixent té un Pla general d'ordenació urbana que va ser aprovat definitivament el 28 de maig de 1998, i en aquests moments està iniciada l'avaluació ambiental estratègica del nou Pla general. Per acord de la CTU de 6 de març de 2006 es va declarar definitivament aprovat el Pla parcial de millora del Sector Galiana Golf, i s'estima acceptable aquest sector en la DIA emesa el 24 de gener de 2006, en la qual s'admetia l'ús esportivorecreatiu camp de golf i la instal·lació es condicionava a un nou procediment d'avaluació ambiental.  
Ordenació prevista i usos  
Al sector plantejat s'inclou la implantació d'un hotel d'alt nivell en una parcel·la de 18.608 m², i d'un camp de golf de 18 clots, amb una superfície de 563.429 m², ubicat principalment en el bressol de la vall.  
Els usos dominants han de ser recreativoesportiu i hoteler, com a usos compatibles plantegen estacionament, equipaments i infraestructures, i com a usos prohibits, els restants.  
Tramitació administrativa  
Com a antecedents d'aquest projecte podem destacar que l'aprovació definitiva del sector Galiana Golf (en el qual s'incloïa com a ús esportivorecreatiu el camp de golf) es va acordar en la sessió de la CTU de 6 de març de 2006, i es va considerar acceptable, a l'efecte ambiental, aquest sector en la DIA emesa el 24 de gener de 2006, en la qual figurava com a condicionant el següent: «Independentment de l'avaluació d'impacte ambiental del camp de golf que s'haurà de fer en el seu moment, el reg, i també el de les zones verdes enjardinades s'ha de fer, tal com s'indica en l'estudi d'impacte ambiental, amb aigües residuals depurades amb el grau de depuració necessari, i ha de disposar de l'autorització preceptiva de l'organisme de conca».  
En data 28 de desembre de 2007 es va dictar una resolució complementària que modificava la resolució de data 24 de gener de 2006, i l'execució del sector quedava condicionada a l'inici de l'expedient de canvi d'aprofitament dels recursos subterranis que hi ha al sector, davant l'organisme de conca, al qual correspon establir el període transitori d'aquest aprofitament fins que es consolide la urbanització i es dispose de cabals d'aigua per al reg procedent de la nova instal·lació que complementarà l'EDAR existent. A més, l'execució del pla també queda condicionada al fet que el promotor inicie el corresponent expedient administratiu de canvi d'aprofitament de la captació d'aigües subterrànies existents, i sol·licite la seua concessió per a ús recreativoesportiu, i que s'inicie el corresponent expedient d'autorització o concessió per a la reutilització de l'efluent de l'EDAR, que donarà servei a l'hotel i al club de golf, previstos al sector, per a cobrir les demandes de reg.   
El 26 de febrer de 2008 la directora general de Gestió del Medi Natural va subscriure una nota aclaridora a la resolució complementària de data 28 de desembre de 2007 de la declaració d'impacte ambiental del projecte de Pla parcial de millora del sector Galiana Golf de Carcaixent, emesa el 24 de gener de 2006. El tenor literal d'aquests aclariments és el següent:  
- «Pel que fa a la sol·licitud d'aclariment de si és possible, amb la declaració emesa el 24 de gener de 2006, l'abastiment del camp de golf amb aigües que no provinguen de depuració, cal indicar que aquesta declaració va ser modificada per la resolució complementària de data 28 de desembre de 2007, i aquesta Conselleria no hi té cap inconvenient per a això, sempre que es complisca el que estableix la legislació d'aigües corresponent.  
- Pel que fa a la sol·licitud d'aclariment de si és possible, amb la declaració emesa el 24 de gener de 2006, un període transitori en què, si no es disposa d'aigües depurades, es puga regar amb aigües subterrànies, cal indicar que aquesta declaració va ser modificada per la resolució complementària de data 28 de desembre de 2007, i per part d'aquesta Conselleria no hi ha cap inconvenient, sempre que es tinga en compte el punt primer de la resolució complementària de data 28 de desembre de 2007, que indica el següent: "queda condicionada l'execució del sector a l'inici de l'expedient de canvi d'aprofitament dels recursos subterranis que hi ha al sector, davant l'organisme de conca, al qual correspon establir un període transitori d'aquest aprofitament fins que es consolide la urbanització i es dispose de cabals d'aigua per al reg procedent de la depuració de la nova instal·lació que complementarà l'EDAR existent".  
- Pel que fa a la sol·licitud d'aclariment de si és acceptable, amb la declaració emesa el 24 de gener de 2006, un termini de 10 anys per a assolir l'objectiu de regar amb el 80% d'aigües procedents de la depuració, i un termini intermedi de 5 anys perquè el 30% de l'aigua en el reg tinga aquesta procedència, cal indicar que aquesta declaració va ser modificada per la resolució complementària de data 28 de desembre de 2007, i per part d'aquesta Conselleria no hi ha cap inconvenient respecte a aquesta petició, sempre que es complisca el que disposa la normativa estatal en matèria d'aigües.»  
L'estudi d'impacte ambiental i l'estudi d'integració paisatgística del projecte de camp de golf en l'àmbit del PAI del sector Galiana Golf van ser sotmesos a informació pública en el DOCV núm. 5787, de 18 de juny de 2008.  
El 17 d'octubre de 2008 el Servei de Gestió Forestal va remetre un escrit de l'Ajuntament de Carcaixent (en el qual adjuntava l'EIA, el document de síntesi, l'expedient administratiu i l'estudi d'integració paisatgística), en què sol·licitava l'emissió de la DIA per a un camp de golf de 18 clots en l'àmbit del sector Galiana Golf.  
El 29 d'octubre de 2008 es va sol·licitar un informe sobre l'estudi d'integració paisatgística a la Direcció General del Paisatge, el qual fins a la data no s'ha rebut al Servei d'Avaluació Ambiental Estratègica.  
En l'expedient s'aporta un informe favorable de la Direcció General de Patrimoni Cultural Valencià, de data 12 de març de 2008, a l'efecte patrimonial que preveu l'article 11 de la Llei 4/98, a l'EIA del Text refós del pla parcial de millora del sector Galiana Golf, i recorda que s'ha de sotmetre a l'autorització d'aquest centre el correspon  
ent projecte de seguiment arqueològic subscrit pel tècnic arqueòleg.  
En l'expedient s'aporta el justificant d'haver sol·licitat a la CHX, el 13 de juny de 2008, la modificació de determinades condicions de l'aprofitament temporal d'aigües privades -Secció C del Registre d'Aigües- a l'empara del que disposa la disposició transitòria de la Llei d'aigües 29/85 (d'acord amb el que disposa l'article 64 de la Llei d'aigües), expedients 1988IP3190, 1988IP3192 i 1988IP3264, que es resumeix en el següent:  
- Aprovar el canvi d'ús dels esmentats expedients perquè passe d'ús de reg de cítrics a ús de reg de camp de golf o recreatiu.  
- Modificar la condició específica 1ª, en el sentit de fixar l'inici del còmput del termini de 25 anys de la concessió o autorització administrativa que s'atorga (dies a quo) des que l'administració competent haja autoritzat l'inici o la posada en marxa del funcionament del camp de golf, l'hotel i el club de golf (i no des de la data de la resolució, és a dir, no des del 19 de maig de 2008).  
- Modificar la condició específica 4ª, en el sentit d'autoritzar el començament de les obres del pou a què es refereix aquesta en el termini d'un mes des que l'administració competent haja autoritzat l'inici o posada en marxa del funcionament del camp de golf, l'hotel i el club de golf, i mantenir el termini fixat de sis mesos per a l'acabament de les obres.   
En l'expedient figuren les al·legacions següents:  
- Al·legacions de Enrique Moscardó Calatayud (amb domicili al carrer de Jaume I, núm. 31, de Carcaixent), Anna Oliver Borràs (amb domicili al carrer de Cándido Hernández de Carcaixent), Francesc Josep Salom Salom (amb domicili al carrer de Balmes, núm. 33, de Carcaixent) i Grup Arrels de Carcaixent (amb domicili a l'avinguda de Joan XXIII de Carcaixent), consistents en: que en el projecte inicial no figurava projectat cap edifici de manteniment, al·legacions al Pla de participació pública, falta d'estudi d'altres alternatives, infravaloració dels efectes ambientals per produir-se grans moviments de terra, per la utilització de quantitats superiors de pesticides i fertilitzants, perquè les mesures correctores proposades són insuficients, per l'elevat consum hídric, per l'alta contaminació dels aqüífers, per la no-exposició al públic de l'estudi arqueològic, per falta d'un estudi d'inundabilitat i d'erosió, perquè hi ha un greu risc d'incendi forestal, per afectar la flora i la fauna, i per no aportar documentació que demostre el grau d'acceptació popular del projecte.  
- José Vercher Peris i altres (amb domicili a l'avinguda de la Valldigna, núm. 7, de Benifairó) consistents en que l'actuació del programa i del pla parcial aprovat no tenen legalitat, i sol·licita la suspensió del projecte i de les llicències sol·licitades.  
Afeccions legals  
1. En relació amb la transposició de la Directiva 92/43/CEE i la Xarxa Natura 2000, no s'ha constatat l'existència en l'àmbit d'actuació de llocs d'importància comunitària, denominats LIC, proposats per a formar part de la Xarxa Natura 2000 ni ZEPA designades per a formar part de la Xarxa Natura 2000.   
2. D'acord amb l'annex I de la directiva 92/43/CEE, relativa a la conservació dels hàbitats naturals de la fauna i flora silvestres, les comunitats vegetals d'aquesta àrea són les següents:  
Als contraforts de l'àrea sud hi ha zones subestèpiques de gramínies i anuals del Thero-brachypodietea (6220), prats calcaris càrstics o basòfils Sedetum micrantho-sediformis (6110), catalogades com a hàbitat d'interés prioritari.  
Al centre i nord, pinedes dominades fisionòmicament per un dosser arbrat de Pinus halepensis, però amb elements de diverses comunitats vegetals com Querco cocciferae-lentiscetum.  
3. Segons la cartografia de les zones incendiades, apareix una zona incendiada l'any 1999 que afectava la zona sud del sector, al límit amb el terme municipal de Simat de la Valldigna. Aquesta zona no ha sigut objecte de reclassificació, tal com recull l'article 14 de la Llei 4/2004 d'ordenació del territori i protecció del paisatge.  
4. Hi ha dos barrancs a l'àrea d'actuació: el barranc de la Barcella, que està en una zona que en el projecte presentat s'ha respectat, i també el barranc Pla de Galiana.   
Consideracions ambientals  
1. La ubicació del camp de golf ja va ser avaluada amb motiu d'una declaració d'impacte ambiental anterior en la qual, únicament a l'efecte ambiental, s'estimava favorable l'aprovació d'un sector urbanístic per a la implantació d'un hotel d'alt nivell i una infraestructura esportiva en què, com a ús permés o compatible s'incloïa precisament la pràctica del golf.  
Així, s'assumeix la viabilitat ambiental de la localització, de manera que aquesta declaració d'impacte ambiental s'ha de centrar en els aspectes d'integració i respecte de l'entorn com també en el consum de recursos, generació de residus, etc., propis de l'exercici de l'activitat.  
2. Pel que fa a l'aigua destinada al reg de camp de golf, cal destacar que hi ha en l'expedient una resolució complementària de la directora general de Gestió del Medi Natural, de 28 de desembre de 2007, en què condiciona l'execució del sector a l'inici de l'expedient de canvi d'aprofitament dels recursos subterranis que hi ha al sector, davant l'organisme de conca, al qual correspon establir el període transitori d'aquest aprofitament fins que es consolide la urbanització i es dispose de cabals d'aigua per al reg procedent de la nova instal·lació que complementarà l'EDAR existent. A més, l'execució del Pla també queda condicionada al fet que el promotor inicie el corresponent expedient administratiu de canvi d'aprofitament de la captació d'aigües subterrànies existents, i sol·licite la concessió per a ús recreativoesportiu, i que s'inicie el corresponent expedient d'autorització o concessió per a la reutilització de l'efluent de l'EDAR, que donarà servei a l'hotel i al club de golf, previstos al sector, per a cobrir les demandes de reg. A més, el 26 de febrer de 2008 la directora general de Gestió del Medi Natural va subscriure una nota aclaridora a la resolució complementària de data 28 de desembre de 2007 amb el tenor literal següent:  
- «Pel que fa a la sol·licitud d'aclariment de si és possible, amb la declaració emesa el 24 de gener de 2006, l'abastiment del camp de golf amb aigües que no provinguen de depuració, cal indicar que aquesta declaració va ser modificada per la resolució complementària de data 28 de desembre de 2007, i aquesta Conselleria no hi té cap inconvenient, sempre que es complisca el que estableix la legislació d'aigües corresponent.  
- Pel que fa a la sol·licitud d'aclariment de si és possible, amb la declaració emesa el 24 de gener de 2006, un període transitori en què, si no es disposa d'aigües depurades es puga regar amb aigües subterrànies, cal indicar que aquesta declaració va ser modificada per la resolució complementària de data 28 de desembre de 2007, i per part d'aquesta Conselleria no hi ha cap inconvenient, sempre que es tinga en compte el punt primer de la resolució complementària de data 28 de desembre de 2007, que indica el següent: "queda condicionada l'execució del sector a l'inici de l'expedient de canvi d'aprofitament dels recursos subterranis que hi ha al sector, davant l'organisme de conca, al qual correspon establir un període transitori d'aquest aprofitament, fins que es consolide la urbanització i es dispose de cabals d'aigua per al reg procedent de la depuració de la nova instal·lació que complementarà l'EDAR existent".  
- Pel que fa a la sol·licitud d'aclariment de si és acceptable, amb la declaració emesa el 24 de gener de 2006, un termini de 10 anys per a assolir l'objectiu de regar amb el 80% d'aigües procedents de la depuració, i un termini intermedi de 5 anys perquè el 30% de l'aigua en el reg tinga aquesta procedència, cal indicar que aquesta declaració va ser modificada per la resolució complementària de data 28 de desembre de 2007, i per part d'aquesta Conselleria no hi ha cap inconvenient respecte a aquesta petició, sempre que es complisca el que disposa la normativa estatal en matèria d'aigües.»  
3. Pel que fa a possibles riscos, cal recordar que tot el sector està afectat per una erosió actual i potencial molt alta en pràcticament tot el seu àmbit, risc de despreniment molt alt en el vessant d'elevat pendent situat al sud del sector. També hi ha una vulnerabilitat a la contaminació d'aigües subterrànies alta i molt alta a la zona designada per a la implantació del camp de golf. Tots aquests riscos són avaluats tant en l'EIA de la reclassificació del sector com en l'EIA presentat per al camp de golf, que estableix mesures correctores i preventives per a evitar-los i reduir-los.  
4. Pel que fa al risc d'incendis forestals, hi ha principalment dues zones de terreny forestal inventariades, segons l'Inventari d'ordenació forestal de la Comunitat Valenciana, incloses en la reclassificació del sòl aprovada. Aquests terrenys corresponien a la pineda del nord i del centre del sector, i al barranc de la Barcella i els seus marges, i, segons la cartografia presentada al seu moment, es denominaven com a zones que, per la seua vegetació o topografia, han de preservar-se en el projecte de disseny de camp de golf. En la DIA emesa al seu dia per a la reclassificació, ja es va observar que no es justificava la reclassificació d'aquests terrenys i es va considerar que la millor manera de preservar-los o protegir-los era mantenint la seua classificació i usos. Per tant, en la DIA emesa es va estimar que havien d'excloure's de l'actuació aquests terrenys i mantenir la seua classificació de sòl no urbanitzable, consideració que es respectava en el projecte presentat; a més, el projecte preveu una franja de 25 metres d'amplària que separa la zona edificada de la forestal, d'acord amb el que estableix el ROGTU.  
5. S'ha analitzat el risc d'inundació en relació amb el Pla d'acció territorial sobre riscos d'inundació a la Comunitat Valenciana, on no apareix cap interferència amb la zona d'estudi.  
6. Pel que fa a les espècies vegetals arbòries i arbustives naturals, s'han de respectar en la mesura que siga possible els peus arboris i arbustius d'interés naturalístic i en estat adult, més concretament les pinedes introduïdes que hi ha a la zona. A més, en el disseny del camp, s'ha de procurar l'establiment de corredors de vegetació natural amb la finalitat de donar-los continuïtat territorial a manera de corredors que contribuïsquen a la connectivitat de la fauna, i s'eviten els espais aïllats. També s'ha de disposar d'abeuradors per a la fauna i s'han d'ubicar, a l'arbratge del camp de golf, niadors per a afavorir la nidificació i la recolonització de l'àrea.  
7. En la naturalització dels llacs, s'han d'utilitzar espècies característiques de les zones humides amb característiques ecològiques similars a fi d'evitar invasions no desitjades d'espècies al·lòctones, i les espècies cespitoses no han de tenir caràcter d'invasores.  
8. Pel que fa a l'informe vinculant de la Direcció General de Patrimoni de la Conselleria de Cultura, Educació i Esport sobre la conformitat del projecte amb la Normativa de protecció del patrimoni cultural valencià, d'acord amb l'article 11 de la Llei 4/1998, s'ha justificat en l'expedient l'informe favorable de la Direcció General de Patrimoni Cultural al sector.  
9. Pel que fa a les al·legacions presentades, s'han estudiat aquelles que tenen caràcter ambiental, com són les al·legacions referents a «falta d'estudi d'altres alternatives, infravaloració dels efectes ambientals per produir-se grans moviments de terra, per la utilització de quantitats superiors de pesticides i fertilitzants, perquè les mesures correctores proposades són insuficients, per l'elevat consum hídric, per l'alta contaminació dels aqüífers, per la no-exposició al públic de l'estudi arqueològic, per falta d'un estudi d'inundabilitat i d'erosió, perquè hi ha un greu risc d'incendi forestal, per afectar la flora i la fauna». Respecte a aquestes qüestions cal indicar que la ubicació del camp de golf ja va ser avaluada amb motiu d'una declaració d'impacte ambiental anterior en la qual, únicament a l'efecte ambiental, s'estimava favorable l'aprovació d'un sector urbanístic per a la implantació d'un hotel d'alt nivell i una infraestructura esportiva (camp de golf), i que l'objecte de l'EIA per a la construcció del camp de golf de 18 clots és valorar l'impacte ambiental que es preveu que patirà el medi com a conseqüència de la construcció i funcionament del camp de golf, identificant, predient, interpretant i prevenint les conseqüències o els efectes ambientals sobre el medi ambient. Totes les qüestions ambientals plantejades pels al·legants han sigut analitzades i avaluades en l'EIA presentat, i s'han proposat mesures correctores definides en un pla de vigilància per a assolir els objectius que estableix la Llei 2/89, per la qual cosa, en principi, les qüestions plantejades pels al·legants han sigut ateses en l'EIA objecte d'avaluació.  
Consideracions jurídiques  
En l'expedient s'han observat els tràmits que preveuen el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; la Llei 2/1989, de 3 de març, de la Generalitat Valenciana, i la resta de disposicions que hi són aplicables.  
L'article cinqué de la Llei 2/1989, de 3 de març, atribueix a l'òrgan ambiental la competència per a la formulació de les declaracions d'impacte ambiental dels projectes als quals s'aplique la llei esmentada.  
L'article 16 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, modificat pel Decret 217/2007, de 26 d'octubre, atribueix a la Direcció General de Gestió del Medi Natural la competència sobre l'avaluació d'impacte ambiental.  
Per tot això, fent ús de les facultats legalment establides, formule la següent  
Declaració d'impacte ambiental  
Primer  
Estimar acceptable, únicament a l'efecte ambiental i sense perjudici de l'obtenció de qualsevol altra autorització sectorial, el projecte de camp de golf de 18 clots Vall Galiana al terme municipal de Carcaixent (València), amb els següents condicionants de desenvolupament del projecte:  
1. Abans d'iniciar les obres de construcció del camp de golf, el promotor ha de presentar a l'Ajuntament de Carcaixent la justificació d'haver iniciat davant l'organisme de conca corresponent l'expedient d'autorització de canvi d'ús de les concessions d'aprofitament (expedients 1988IP3190, 1988IP3192 i 1988IP3264) perquè passe d'ús de reg de cítrics a ús de reg de camp de golf o recreatiu, i s'ha d'haver obtingut l'informe del Servei de Suport Tècnic de la Direcció General del Paisatge referit a la integració paisatgística, d'acord amb el que preceptua la Llei 9/06, de 5 de desembre, de camps de golf.  
2. A l'efecte de la posada en funcionament del camp de golf, el promotor de l'actuació ha de presentar a l'Ajuntament de Carcaixent l'autorització de l'organisme de conca corresponent relativa a l'expedient d'autorització de canvi d'ús de les concessions d'aprofitament (expedients 1988IP3190, 1988IP3192 i 1988IP3264) perquè passe d'ús de reg de cítrics a ús de reg de camp de golf o recreatiu.  
3. El programa de vigilància ambiental s'ha de completar incloent-hi el compromís de l'enviament periòdic a aquesta Direcció General, per part del promotor, de dades relacionades amb la gestió i el funcionament del camp de golf com ara:  
- Llista dels tipus i quantitats de productes fitosanitaris utilitzats en el manteniment del camp de golf.  
- Còpia dels contractes establits amb les empreses gestores dels diversos tipus generats en el sector.  
- Controls per a constatar els càlculs teòrics de les necessitats d'aigua de reg amb la despesa real (per exemple, factures del pagament de l'aigua, instal·lacions de comptadors de mesurament de cabals, etc.).  
- Tipus i periodicitat de les anàlisis per a controlar la qualitat de l'aigua de reg.  
Segon  
Notificar a les parts interessades que contra aquesta resolució, pel fet de no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret i interessos.  
Tercer  
Publicar en el Diari Oficial de la Comunitat Valenciana aquesta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 25 de novembre de 2008.- La directora general de Gestió del Medi Natural: M. Ángeles Centeno Centeno.  
Declaració d'impacte ambiental  
Expedient: 81/09 AIA   
Promotor: EYRA  
Autoritat substantiva: Direcció General d'Energia. Conselleria d'Infraestructures i Transports  
Objecte del projecte: Pla especial de la fase II de la zona 7 del Pla eòlic de la Comunitat Valenciana  
Localització:Termes municipals d'Alpuente, La Yesa, Aras de los Olmos i Titaguas  
Descripció del projecte  
La zona 7 disposa en l'actualitat d'una declaració d'impacte ambiental (DIA) favorable, d'11 de desembre de 2006, amb el compliment d'una sèrie de condicions, per a la instal·lació de cinc parcs amb una potència total de 120.5 MW i 61 aerogeneradors.  
L'objecte de l'actuació és l'ampliació del nombre de parcs eòlics que té en l'actualitat la zona 7 del Pla eòlic de la Comunitat Valenciana (PECV) amb motiu de la transferència de potència de la zona eòlica 14 a la zona 7.  
Per a la tramitació d'aquesta ampliació es redacta el Pla especial de la fase II de la zona 7, objecte d'aquesta resolució.  
El pla especial plantejat engloba els projectes de tres parcs eòlics (PE) que conformen l'anomenada fase II de la zona 7 del PECV i que   
\* \* \* \* \*  
  
disposa d'una potència total de 56 MW i 28 aerogeneradors distribuïts d'aquesta manera:  
- PE Muela del Buitre: 18 aerogeneradors  
- PE El Hontanar: 5 aerogeneradors  
- PE Viudo III: 5 aerogeneradors  
Els aerogeneradors que s'han d'instal·lar són de rotor a sobrevent, de tres pales, amb diàmetre de rotor de 80 a 100 metres i de 65 a 100 metres d'alçària de boixa i tenen una potència unitària de 2 MW. La longitud de les pales varia entre els 39 i els 48 metres de longitud.  
Els aerogeneradors tenen un centre de transformació 0,4/20 kV en l'interior que es connectarà subterràniament a la subestació transformadora 132/20 kV. Una vegada elevada la tensió, l'energia generada es transporta mitjançant una línia de 132 kV fins a la subestació de Vilamarxant.  
Les subestacions transformadores (ST) a les quals es connectaran els parcs són la ST d'Alpuente (PE Muela del Buitre i El Hontanar) i la ST de La Yesa (PE Viudo III), ja projectades per als parcs aprovats a la zona 7.   
La línia de 132 kV que transportarà l'energia fins a la ST de Vilamarxant és la mateixa que evacua l'energia provinent dels parcs de la zona 7 i de la zona 8.  
Les sabates seran quadrades i varien entre els 12 i els 15 metres de costat amb una secció transversal d'1,5 a 2 metres. Les dimensions de les plataformes de muntatge són de 44 x 44 m, segons el fabricant.  
Alternatives   
El projecte presentat, nomenat Pla especial de la zona 7 - fase II, engloba els projectes de tres parcs eòlics (PE) per als quals es presenten tres alternatives d'ubicació:  
Tramitació administrativa  
L'expedient va ser incoat de manera conjunta per a les 15 zones eòliques corresponents al Pla eòlic valencià, el 21 de gener de 2002, data en què la Direcció General d'Indústria i Energia remet a la Direcció General de Planificació i Gestió del Medi la documentació corresponent als estudis d'impacte ambiental de les empreses preadjudicatàries en la reunió de la Comissió de Selecció de Projectes del Pla eòlic de la Comunitat Valenciana, celebrada l'11 de gener de 2002, a fi de revisar i esmenar les deficiències documentals.  
L'11 de desembre de 2006 s'emet la DIA corresponent a la zona 7, composta per cinc parcs (Santa Catalina, Cerro Negro, Viudo I, Viudo II i El Cerrellar) i les instal·lacions elèctriques corresponents. Posteriorment s'han anat emetent les resolucions complementàries corresponents als projectes d'execució de cadascun dels parcs, a excepció del PE El Cerrellar.  
El 15 de maig de 2008 la Direcció General d'Energia de la Conselleria d'Infraestructures i Transports remet la documentació corresponent al projecte referit de la fase II de la zona 7, que conté:  
- Còpia de la resolució d'aprovació provisional del pla especial  
- Pla especial d'ordenació  
- Informe d'al·legacions  
- Còpia de la publicació en el DOCV, en el BOP i en premsa  
- Còpia de les al·legacions presentades  
- Còpia de les respostes de l'empresa promotora  
Documentació complementària   
En data 30 de juny de 2008 la Direcció General d'Energia remet l'estudi d'impacte ambiental (EIA), el document de síntesi i els avantprojectes dels parcs Viudo III, El Hontanar i Muela del Buitre.  
Informació pública  
El pla especial, juntament amb els avantprojectes i l'estudi d'impacte ambiental se sotmeten a informació pública en el DOCV núm. 5555 de 13 de juliol de 2007, en el BOP de la província de València núm. 168, de 17 de juliol de 2007, i en el diari El Mundo del dia 20 de juliol de 2007, per un període d'un mes.  
Cal indicar que el tràmit d'informació pública realitzat no s'ajusta al que estableix la disposició final primera de la Llei 27/2006, de 18 de juliol per la qual es regulen els drets d'accés a la informació, de participació pública i d'accés a la justícia en matèria de medi ambient.  
Durant el període d'informació pública, d'acord amb la informació facilitada per la DG d'Indústria, s'han presentat 670 escrits, entre al·legacions particulars, informes d'organismes i empreses de servei públic o de serveis d'interés general i dictàmens d'ajuntaments.  
A continuació es resumeixen alguns dels aspectes tractats en les al·legacions:  
- El projecte planteja la implantació de parcs eòlics a zones no aptes del PECV.  
- Una gran part dels aerogeneradors proposats s'ubiquen al LIC Sabinar de Alpuente aprovat definitivament per la Comissió Europea, que disposa de diversos hàbitats protegits, i incompleixen la Directiva d'hàbitats.  
- Una gran part dels aerogeneradors es troben situats a l'IBA Hoces del Turia i Los Serranos. Destaca la presència a la zona de l'aufrany, l'àguila de panxa blanca, l'àguila reial, el voltor, l'alosa becuda i altres espècies d'interés.  
- Els aerogeneradors del parc Muela del Buitre es troben ubicats a la forest d'utilitat pública anomenada Cerro de la Ceja, que ha de ser conservada d'acord amb la Llei 3/1993, de 9 de desembre, forestal valenciana.  
- S'incrementa el risc d'incendi en una zona sensible i es dificulta la intervenció dels mitjans aeris d'extinció amb vegetació de difícil reposició en cas de desaparéixer, cosa que no s'ha avaluat adequadament.  
- La transferència de la zona 14 a la zona 7 respon a criteris exclusivament econòmics i no es té en compte el valor ambiental de la zona.  
- Durant la tramitació del Pla especial de la fase II de la zona 7 s'ha prescindit completament de la Llei 2/2006; no hi ha autorització ambiental integrada dels plans especials.  
- El tràmit d'informació pública incompleix la legislació sectorial d'impacte ambiental i la Llei 27/2006, per la qual es regulen els drets d'accés a la informació, de participació pública i d'accés a la justícia en matèria de medi ambient.  
- No es tracta d'una nova fase sinó de l'ampliació dels parcs que hi ha, la qual cosa és contrària a les normes del PECV. Per aquest motiu, i per altres, es proposa la revisió del PECV.  
- La construcció dels parcs generarà una gran afecció a un paisatge de molt de valor (aquest aspecte no ha sigut considerat adequadament en la documentació).  
- Es produirà una gran afecció sobre el turisme rural incipient a la zona.  
- La zona té nombrosos jaciments i elements patrimonials que poden ser destruïts amb la construcció dels parcs. A la Muela del Buitre hi ha un jaciment arqueològic catalogat, la protecció del qual s'ha de garantir.  
L'aprovació provisional es va produir mitjançant una resolució del conseller d'Infraestructures i Transport, que incloïa l'estimació o desestimació de les al·legacions, la introducció de les modificacions i rectificacions d'acord amb l'informe annex a aquesta i la incorporació de suggeriments formulats pels diversos organismes públics intervinents.  
Informes sectorials  
Àrea d'Espais Naturals   
L'informe emés el 10 de setembre de 2008 per aquest servei conclou:  
1. Vistes les observacions anteriors es considera que dels 3 parcs eòlics previstos en l'ampliació de la zona 7, el desenvolupament del parc eòlic Muela del Buitre amb les seues obres i instal·lacions associades pot generar un significatiu impacte ambiental negatiu sobre l'espai pertanyent a la xarxa Natura 2000.  
2. En conseqüència, aquest servei considera que per a l'adequada conservació dels esmentats hàbitats i espècies protegits s'hauria d'excloure de l'àmbit del projecte de l'ampliació de la fase II els terrenys inclosos en l'anomenat parc eòlic Muela del Buitre.   
3. No obstant això, i en el cas que en el projecte concorregueren raons imperioses d'interés públic de primer ordre i, en conseqüència, es puga permetre una certa afecció territorial al LIC s'hauran de complir amb totes les condicions derivades de l'article 45 de la Llei 42/2007, de 13 de desembre, del patrimoni natural i de la biodiversitat, el qual incorpora a l'ordenament jurídic espanyol l'article 6 de la Directiva 92/43/CEE del Consell (Directiva d'hàbitats).  
Podria entendre's que l'Acord del Consell de 26 de juliol de 2001 sobre aprovació del Pla eòlic de la Comunitat Valenciana, publicat en el DOCV de 31.07.2001, compleix genèricament les especificacions dels paràgrafs 2n i 4t b), quant a l'expressa declaració pel Consell de l'interés públic de l'actuació en forma motivada i pública. Aquesta interpretació es basa en el fet que el Pla eòlic defineix 15 zones eòliques, entre les quals s'inclou la zona 7.  
Ara bé, cal recordar que el mateix Pla eòlic considera com a zona no apta els terrenys on es vol dur a terme la fase II, per la qual cosa, atesa aquesta discrepància, sembla adequat que el projecte del Pla especial de la fase II de la zona eòlica 7 continga una justificació de l'adequació al Pla eòlic de la Comunitat Valenciana pel que fa a l'aptitud dels terrenys, i que no serveix per a aquest fi l'informe emés per aquest Servei amb data 1 de desembre de 2005, en el qual es considerava Muela del Buitre com a ambientalment acceptable, ja que aquest informe es va realitzar amb unes condicions inicials molt diferents de les actuals.  
4. En definitiva, si s'optara per la implantació del parc eòlic Muela del Buitre, es considera necessari que el promotor, en el marc del procediment d'avaluació d'impacte ambiental del projecte del Pla especial de la zona eòlica 7, aporte la documentació addicional següent en un únic document d'afecció a la xarxa Natura 2000:  
a) Justificació de l'absència d'alternatives d'ubicació del parc eòlic Muela del Buitre fora del LIC Sabinar de Alpuente, de manera que quede raonablement clara la necessitat d'ocupar terrenys de la xarxa Natura 2000.  
b) Justificació per part del Pla especial de la fase II de la zona 7, de l'adequació al Pla eòlic de la Comunitat Valenciana quant a l'aptitud dels terrenys, atés que s'ubica en zona no apta segons aquest pla.  
c) Anàlisis especifiques d'afecció del projecte a la xarxa Natura 2000, que analitze l'afecció als hàbitats d'interés comunitari presents però principalment centrat en l'avifauna, donada l'existència d'espècies incloses en l'annex I de la Directiva d'hàbitats. Aquesta anàlisi haurà de considerar l'efecte sinèrgic de tots els parcs eòlics i de totes les infraestructures associades de la fase I, així com també la possible pèrdua de coherència de la zona de Muela del Buitre com a espai pertanyent a la xarxa Natura 2000 d'acord amb els seus objectius de conservació, atesa la delimitació de l'espai protegit i de l'actual ubicació d'infraestructures i parcs eòlics a les proximitats d'aquest.  
d) Projecte específic de mesures compensatòries per a garantir la coherència global de la xarxa Natura 2000, que serà independent del projecte del Pla especial de la fase II de la zona eòlica 7 i que haurà d'incorporar-se al procediment d'avaluació d'Impacte ambiental d'aquest últim. En aquest últim sentit el contingut del programa de mesures compensatòries ha de constar de:  
- Memòria en què figure una descripció detallada del disseny de les mesures compensatòries i de la legislació aplicable, un cronograma o un pla de les actuacions necessàries i pla de vigilància de l'execució i del seguiment.  
- plec de prescripcions tècniques per a l'execució del programa.  
- Pressupost d'execució, vigilància i seguiment de les mesures compensatòries.  
- Plànols on es reculla cartogràficament la ubicació de les actuacions a escala apropiada i on s'inclouran els detalls de l'actuació quan es facen restauracions, regeneracions, etc.  
El projecte de mesures compensatòries ha de ser consultat prèviament amb l'Àrea d'Espais Naturals, que informarà específicament sobre la seua adequació, o no, als objectius de conservació de la xarxa Natura 2000.   
Finalment s'informa que, abans de l'aprovació, les mesures compensatòries han de ser sotmeses a informació pública perquè els grups o les persones interessades puguen expressar qualsevol al·legació que consideren oportuna.  
5. Cal entendre que si no hi ha una justificació suficient de tots els extrems que s'han indicat abans, es procedeix a excloure totalment del LIC el parc eòlic Muela del Buitre.  
Cal assenyalar al respecte, en relació amb l'afecció al LIC Sabinar de Alpuente del parc proposat a Muela del Buitre, que no es compleixen les consideracions establides per al cas en l'article 45.5 (en relació amb l'article 42) de la Llei 42/2007, de 13 de desembre, del patrimoni natural i de la biodiversitat que trasllada la Directiva 92/43/CEE del Consell (Directiva d'hàbitats, article 6), ja que el Pla eòlic, aprovat per Acord de 26 de juliol de 2001, del Govern Valencià, amb declaració d'impacte ambiental de data 25 de juliol de 2001 estableix precisament com a zona no apta la ubicació proposada per al parc de Muela del Buitre, com també la corresponent a Viudo III.  
Afeccions legals  
Xarxa Natura 2000  
La totalitat dels aerogeneradors dels parcs Viudo III i Muela del Buitre i els respectius camins d'accés es troben ubicats dins del lloc d'interés comunitari (LIC) anomenat Sabinar de Alpuente (codi ES5233008).  
Els hàbitats prioritaris presents al lloc d'interés comunitari són els boscos mediterranis endèmics de Juniperus spp. (9560), els prats calcaris càrstics (Alysso - Sedion Albi) (6110) i les pinedes mediterrànies de pins negres endèmics (9530). L'àrea forma part dels contraforts de la serra de Javalambre i està poblada per grans extensions de savina turífera (Juniperus thurifera), savina de muntanya (Juniperus savina) i pinassa (Pinus nigra subespècie salzmanii).   
En la zona d'actuació no apareixen zones d'especial protecció per a les aus (ZEPA) designades segons la Directiva d'aus, integrada en la xarxa Natura 2000. No obstant això, en la proposta d'ampliació de ZEPA, el parc eòlic d'El Hontanar s'assenta als voltants de la ZEPA Alt Túria i Sierra del Negrete.  
Microreserves de flora  
No hi ha afecció sobre cap de les microreserves de flora declarades mitjançant una ordre de la Conselleria de Territori i Habitatge.  
Cavitats i coves  
A la zona d'afecció dels parcs i les línies d'evacuació no s'ha localitzat cap cavitat o cova.  
Forests d'utilitat pública  
El PE Muela del Buitre i El Hontanar afecten la forest anomenada Cerro de la Ceja del terme municipal d'Alpuente, amb núm. d'identificació V3009-V40 i pertanyent a l'Ajuntament d'Alpuente.  
El PE Viudo III afecta les forests anomenades El Carrascal, Los Llanos i Las Umbrías amb núm. d'identificació V1012V162 pertanyent a la Generalitat i La Contienda amb núm. d'identificació V65 pertanyent a l'Ajuntament de La Yesa. Les dues s'ubiquen al terme municipal de La Yesa.  
Domini públic hidràulic  
Per la zona 7 discorren o la delimiten el riu Túria, el riu Toixa i el riu Arcos. Hi ha a la zona, a més, una gran quantitat de barrancs i rambles que conformen les conques d'aquests cursos principals.  
Camins ramaders  
Al parc Viudo III, un tram de 1.300 m aproximadament de l'assegador d'Alpuente es veurà afectat temporalment pel trànsit de maquinària.   
Així mateix, fora del camí ramader assegador de Castella, però sobre els 75 m d'ample que preveu la Llei 3/95 de camins ramaders, es projecten actuacions que comportaran ocupacions temporals com ara una planta de formigó i presència de plataformes de muntatge.  
Pel que fa a les línies d'evacuació, el traçat de la línia elèctrica d'evacuació, en el tram 1 d'aquesta, travessa els camins ramaders assegador d'Alpuente i assegador de Los Planos, els dos al terme municipal de La Yesa. En el 2n tram, la línia d'evacuació travessa: assegador Real d'Aragó a Andilla, assegador Real d'Aragó, assegador de la Senda del Campo o del Maestre i assegador del Camino Real de Chelva a Villar del Arzobispo, de nou assegador Real d'Aragó a Llíria i Casinos i l'assegador de Mareta a Benaguasil.  
Patrimoni cultural  
La Conselleria de Cultura, Educació i Esports té inventariats a la zona d'actuació diversos béns mobles i immobles de valor històric, artístic, arquitectònic, arqueològic, paleontològic, etnològic, documental, bibliogràfic, científic, tècnic o de qualsevol altra naturalesa cultural, regulats per la Llei 4/1998, d'11 de juny, de la Generalitat Valenciana, del patrimoni cultural valencià, i que té com a objecte la seua protecció, conservació, difusió, foment, investigació i l'augment del patrimoni cultural valencià.  
Pel que fa a les prospeccions arqueològiques, s'ha obtingut una autorització per a realitzar les prospeccions arqueològiques i etnològiques corresponents als PE Muela del Buitre i El Hontanar, i en l'actualitat es troben en tramitació la sol·licitud corresponent al PE Viudo III.  
Pel que fa al patrimoni paleontològic s'ha de consultar, si cal, realitzar alguna prospecció.  
Resulten preceptius els informes definitius de la Direcció General de Patrimoni Cultural Valencià.  
Classificació i qualificació urbanística  
El Pla eòlic de la Comunitat Valenciana, que té caràcter de pla d'acció territorial estableix que els terrenys que se seleccionen per a la instal·lació dels parcs eòlics han d'estar classificats com a sòl no urbanitzable, comú o d'especial protecció, ja que es considera que l'aprofitament energètic del recurs eòlic no planteja problemes de caràcter urbanístic i és perfectament assumible pel territori.  
Consideracions ambientals  
1. Antecedents de l'avaluació efectuada per a la zona 7 del Pla eòlic. En aquest capítol de consideracions ambientals cal fer referència al procés d'avaluació efectuat a la zona 7 i les alternatives plantejades, ja que en la documentació presentada per a la fase II s'esmenta diverses vegades l'informe emés el 16 de març de 2006 pel Servei d'Avaluació Ambiental Estratègica com a base per a les alternatives de parcs previstos en aquest pla especial:  
a) Informe de 16 de març de 2006 del Servei d'Avaluació Ambiental Estratègica   
El projecte tramitat per a l'aprovació del desenvolupament de la zona 7 (pla especial i pla energètic de la fase I) proposava una solució radicalment diferent de la del projecte presentat en el seu dia per a l'adjudicació de la zona. Aquesta solució comportava la modificació de la valoració ambiental efectuada en el Pla eòlic per a la zona 7, per la qual cosa es van efectuar com a part del procediment d'avaluació d'impacte ambiental els tràmits següents:  
- Es va sol·licitar a l'empresa promotora una ampliació de l'estudi d'impacte ambiental que, entre altres aspectes, incloguera la justificació dels criteris ambientals i aspectes tècnics utilitzats en l'examen d'alternatives i en l'elecció de la solució adoptada.  
- Consulta sobre la viabilitat ambiental dels emplaçaments proposats per a contenir instal·lacions eòliques al Servei de Biodiversitat i al Servei d'Ordenació Sostenible del Medi. Els emplaçaments analitzats i sobre els quals es va emetre informe van ser:   
Alto del Viso  
Viudo I  
Viudo II: El Alto de las Cruces, La Pinada del Viudo, Umbría de Vallunquer (en endavant Viudo II nord)  
Viudo II: Ceja de Montalbán, Loma de Mogorrita (d'ara en avant Viudo II sud)   
Cerro Negro   
Muela de Santa Catalina  
Muela del Buitre  
El Hontanar  
L'empresa promotora presenta, el 21 de febrer de 2006, en resposta a la sol·licitud d'ampliació, el document núm. 1: anàlisis d'alternatives, i sol·licita així mateix un informe previ d'idoneïtat des del punt de vista ambiental dels emplaçaments seleccionats sobre els quals s'han d'escometre els estudis de detall d'afecció a la vegetació i d'afecció a la xarxa Natura 2000.  
Els emplaçaments seleccionats en el document núm. 1 són: Viudo II (nord), Cerro Negro, Muela de Santa Catalina i Viudo I, i queda supeditada l'extensió del parc Viudo I als estudis de detall requerits (fonamentalment d'afecció a la vegetació i xarxa Natura 2000), i s'estudien com a possibles emplaçaments alternatius per a la nova ubicació dels aerogeneradors que no hi tinguen cabuda, preferentment el d'El Hontanar, encara que també s'utilitzava com a alternativa l'emplaçament de Muela del Buitre.  
Com a resposta al requeriment d'idoneïtat dels emplaçaments seleccionats en el document núm. 1: anàlisis d'alternatives, l'Àrea d'Avaluació ambiental, considerant els informes emesos pel Servei de Biodiversitat i Ordenació sostenible del Medi, remet el 16 de març de 2006 un informe a l'empresa promotora en els termes següents:  
Es consideren inviables ambientalment, pel fet de contenir hàbitats prioritaris d'acord amb la Directiva d'hàbitats de la Unió Europea, els emplaçaments de:  
- Alto del Viso   
- Viudo I a l'oest del Barranco de Vallunquer  
Es consideren viables ambientalment, i s'especifica en tots aquests la necessitat d'estudis de detall d'afecció a la vegetació els emplaçaments de:  
- Muela de Santa Catalina  
- Cerro Negro  
- Viudo I a l'est del Barranco de Vallunquer  
- Viudo II nord i sud  
- El Hontanar i   
- Muela del Buitre. Pel que fa a aquest emplaçament s'apunta literalment: «- es considera com l'emplaçament menys adequat per a la instal·lació d'un parc eòlic pel fet que es troba dins de les zones classificades pel Pla eòlic com a zona no apta en l'àmbit del LIC del Sabinar de Alpuente i que suposa una barrera contigua al parc de Santa Catalina».  
Cal assenyalar aquesta última consideració, ja que repetidament en la documentació ara presentada com a fase II, es fa referència a aquest informe emés el 16 de març de 2006 pel Servei d'Avaluació Ambiental Estratègica, i del qual se n'esmenta únicament el punt 2 d'aquest (Muela del Buitre com a ambientalment acceptable), i s'omet que aquest informe s'emet: «- a títol d'informe previ sobre idoneïtat, des del punt de vista ambiental, dels emplaçaments seleccionats, per a poder escometre els estudis de detall corresponents». Per tant no és un informe definitiu, sinó d'inici per a escometre els estudis de detall i que així mateix s'omet el punt 3 d'aquest informe en què es formulen les consideracions pel que fa a Muela del Buitre ressenyades abans.  
b) Informes emesos sobre els estudis de detall   
Els estudis de detall realitzats pel promotor i que es van sotmetre a l'anàlisi de les diferents administracions afectades es van realitzar únicament i exclusivament sobre els emplaçaments següents:  
- Viudo I a l'est del Barranco de Vallunquer   
- Viudo II (nord i sud)   
- Cerro Negro  
- Santa Catalina   
- El Hontanar   
La ubicació i el nombre d'aerogeneradors de la solució definitiva s'ajusta als resultats dels estudis específics de tots els emplaçaments indicats, excepte l'emplaçament d'El Hontanar que es descarta en favor de l'anomenada opció Viudo d'acord amb l'ampliació de l'anàlisi d'alternativa continguda en els documents núm. 5 i núm. 6, i Viudo II sud que es descarta com a alternativa pel fet de no estar inclòs en l'àmbit del pla especial tramitat.  
S'assenyala que els estudis de detall no incloïen l'emplaçament Muela del Buitre per considerar-lo el menys adequat i és rebutjat d'entrada de l'examen d'alternatives per a la determinació de la solució definitiva de desenvolupament de la zona 7.  
c) Condicionants establits en la declaració d'impacte ambiental de la zona 7  
Tal com s'ha indicat en l'apartat anterior, considerant els estudis de detall i els informes sectorials, es va formular la declaració d'impacte ambiental favorable als emplaçaments seleccionats com a solució definitiva, i es va assenyalar dels condicionants establits en la part dispositiva d'aquesta el següent:  
Condicionant 1.2. «No es podrà instal·lar, ni ara ni en un futur, cap aerogenerador a la zona d'El Hontanar com a contrapartida a la instal·lació dels quatre aerogeneradors en el parc Viudo I a l'oest del Barranco de Vallunquer».  
2. En l'informe remés pel Servei d'Ordenació Sostenible del Medi el 10 de setembre de 2008 en el qual s'efectua una anàlisi de l'afecció als principals valors ambientals presents a les zones on s'assentaran els parcs eòlics de la fase II de la zona 7, des del punt de vista d'afecció a la xarxa Natura 2000, indica:  
a) Sobre l'efecte sinèrgic de la fase I que: «... si considerem que sobre la zona d'estudi s'han aprovat una sèrie de parcs eòlics, juntament amb la infraestructura associada, es fa necessari realitzar una avaluació d'afecció que preveja l'impacte global del projecte».  
b) Sobre els valors ambientals de la zona:  
- Remarca els factors ambientals rellevants del LIC Sabinar de Alpuente i es destaca la presència de savina turífera, present a tota l'àrea, així com les peculiars formacions de pi roig i savina de muntanya.  
Pel que fa a l'avifauna destaca la població de rapaces i de quiròpters, indica que s'han comptabilitzat 49 espècies d'aus als tres parcs. Dues d'aquestes (Hieraaetus fasciatus i Chersophilus duponti) són les espècies que presenten més grau d'amenaça, ja que són les úniques que es troben incloses en la categoria de vulnerable tant en el Catàleg valencià d'espècies amenaçades com en el Catàleg nacional; i 14 es troben incloses en l'annex I de la Directiva europea d'aus.  
Pel que fa a l'avifauna conclou que és molt probable l'efecte negatiu de la instal·lació dels parcs eòlics aquests, ja que: «- poden anar des de l'augment del risc de col·lisió amb els aerogeneradors, principalment de l'avifauna local, fins a l'abandonament de la zona per part d'aquesta, tant com a àrea de reproducció, com també com a zona d'alimentació, i que comportaria una disminució de la supervivència i de la reproducció de l'àrea de distribució d'aquestes espècies».  
- El desenvolupament dels diferents parcs eòlics comportarà una afecció directa sobre els diferents hàbitats sobre els quals s'assenta l'avifauna esmentada. Així mateix, i tot i l'aprofitament dels vials que s'estan realitzant per a la fase I, serà necessària la creació de nous vials i/o l'adaptació dels camins existents a les necessitats que es requereixen per al transport dels aerogeneradors.  
- Indica, així mateix, que hi ha una forta concentració d'infraestructures en l'entorn de Muela del Buitre que, unit a la fisonomia de l'entorn i a la delimitació de l'espai que pertany a aquest LIC en forma de falca, podria afectar significativament la integritat del lloc. En aquest sentit: «... es considera que el conjunt d'actuacions previstes a la zona poden afectar significativament les espècies d'interés comunitari protegides pel LIC Sabinar de Alpuente (ES5233008) especialment en l'àrea anomenada Muela del Buitre, a causa de l'elevada concentració de parcs eòlics i d'infraestructura associada».  
Per tot això, pel que fa a les consideracions ambientals exposades, es conclou que:  
1. Els parcs de Muela del Buitre i de Viudo III es troben ubicats a la zona del LIC Sabinar de Alpuente, inclòs en la xarxa Natura 2000. Atés els efectes acumulatius i sinèrgics amb els parcs ja aprovats i avaluats per a la zona 7 (fase I), resulten ambientalment incompatibles per l'afecció negativa al LIC Sabinar de Alpuente. Es considera aquest àmbit zona no apta en el Pla eòlic Valencià, perquè no compleix el que estableix l'article 45.5 (en relació a l'article 42) de la Llei 42/2007, de 13 de desembre, del patrimoni natural i de la biodiversitat, que trasllada l'article 6 de la Directiva 92/43/CEE, del Consell (Directiva d'hàbitats). Els dos parcs es troben inclosos en les tres alternatives presentades.  
2. El parc proposat a El Hontanar resulta inviable pel que estableix el condicionant 1.2 de la declaració d'impacte ambiental formulada per a la zona 7, l'11 de desembre de 2006, en el qual s'estableix que: «No es podrà instal·lar, ni ara ni en un futur, cap aerogenerador a la zona d'El Hontanar com a contrapartida a la instal·lació dels quatre aerogeneradors al parc de Viudo I a l'oest del Barranco de Vallunquer». Aquest condicionant es troba fonamentat en aquesta declaració perquè El Hontanar presenta més afecció superficial sobre la vegetació, més afecció generada pels accessos, més moviment de terres i, finalment, a l'efecte de no ampliar en més de 2.864 Ha, la conca visual que en suposaria la instal·lació.  
Per la qual cosa, el Pla especial de la fase II de la zona 7 projectat resulta incompatible amb els valors ambientals existents.  
Consideracions jurídiques   
El projecte examinat constitueix, segons el que preveu l'annex I de l'apartat 8 g) del Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març d'impacte ambiental, un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a la seua aprovació definitiva, segons es desprén de l'article 5é de la Llei d'impacte ambiental i concordants del seu reglament.  
En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, d'impacte ambiental.   
L'article 5 del Decret 162/1990, de 15 d'octubre, atribueix a l'òrgan ambiental la competència per a la formulació de les declaracions i estimacions d'impacte ambiental dels projectes als quals s'aplique la Llei 2/1989, d'impacte ambiental.   
L'article 16, apartat 2, lletra m), del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell on s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, atribueix a la Direcció General de Gestió del Medi Natural la competència sobre l'avaluació d'impacte ambiental.  
Per tant, fent ús de les facultats que tinc legalment atribuïdes, formule la següent:  
Declaració d'impacte ambiental  
Primer  
S'estima no acceptable, des del punt de vista ambiental, el Pla especial de la fase II de la zona 7 del Pla eòlic Valencià, promogut per EYRA, per les afeccions que representen els efectes acumulatius i sinèrgics que suposen pel que fa als parcs ja avaluats en la fase I i els motius inclosos en la part expositiva d'aquesta resolució, concretament en les consideracions ambientals i en els informes sectorials d'espais naturals.  
Segon  
Es notifica a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Es publica en el Diari Oficial de la Comunitat Valenciana aquesta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 març, d'impacte ambiental.  
València, 27 de maig de 2009.- La directora general de Gestió del Medi Natural: M. Ángeles Centeno Centeno.